René Skau Björnsson (S), 2008-12-11:
Ja tak, og tak for debatten.
Jeg vil lægge ud med at slå en ting fast: Det er hårdt at være fattig pensionist i dag.
Det er hårdere, end det var for 4 år siden, og det er langt hårdere, end før regeringen kom til. Mange pensionister, der får leveret mad fra de kommunale madordninger, har i de senere år oplevet meget store prisstigninger.
Gennemsnitlig er priserne faktisk steget med 38 pct. fra 2000 til 2008.
Det er over dobbelt så meget som de almindelige prisstigninger.
Ældrerådet har meddelt, at masser af ældre ikke har råd til de kommunale madordninger.
Det, vi ser nu, er jo konsekvenserne af, at kommunerne har fået sat økonomiske tommelskruer på.
Regeringen og Dansk Folkeparti har lagt kommunerne i et jerngreb, og kommunerne skruer på en af de knapper, de har fået lov til at beholde, nemlig prisen på mad til vores ældre.
Det er derfor, at priserne for fuld forplejning på plejehjem og for madordninger mange steder er skruet så højt op, at ældre faktisk fravælger mad nogle gange om ugen.
Der er mange ældre, som også på den konto bliver syge, svage og underernærede.
Det bliver de selvfølgelig også, fordi kosten er for dårlig, og mange ældre bliver indlagt på hospitalerne uden anden grund, end at de ikke har fået god og lækker mad.
Meget ældremad er virkelig kedelig.
De af os, der har set det, har set eksempler på smattede grønsager, kedelige kartofler, grå sovs og kedeligt kød.
Det er hårdt at være en fattig pensionist.
Det er desværre sådan, at maden til pensionisterne er et spareobjekt.
Det er et valg, regeringen og Dansk Folkeparti har truffet, og det holder ikke.
Vi bliver nødt til at gøre noget ved det.
Det er rystende, at så mange fattige ældre oplever, at deres velfærd bliver dårligere og dårligere.
Det er et kæmpe problem, og det er et problem, som åbenbart ikke bliver løst ordentligt i flere kommuner.
Det er ikke kommunernes fejl; det er, fordi regeringen og Dansk Folkeparti har sat dem i en ufattelig kedelig situation, i ufattelig stramme økonomiske tøjler.
Vi har tidligere håbet på, at kommunerne kunne løse det her af sig selv.
Vi mener faktisk, at man skal lade kommunerne løse deres opgaver alene, men tiden har desværre vist, at det i det her tilfælde ikke har kunnet lade sig gøre.
Flere kommuner har på grund af frygten for økonomiske straffeaktioner fra finansministeren slet ikke kunnet administrere opgaven.
Priserne er blevet skruet op for de ældre.
Vi ser, at prisstigningen for madordningerne som sagt er fordoblet i forhold til det generelle prisniveau.
Vi var mange, der var - jeg var i hvert fald - ved at få kaffen galt i halsen her for nogle måneder siden, da vi en morgen fik at vide, at det nu koster 4.821 kr. pr. måned pr. beboer at få mad på et plejehjem i Egedal Kommune.
Det burde være løgn, at det koster så meget at bespise ældre mennesker.
Alt andet lige sidder mange folkepensionister altså ualmindelig hårdt i det efterhånden.
De får flere økonomiske tæsk end os andre, både når økonomien går op, og når den går ned.
Vi må have nogle rimelige lofter over mad og forplejning, så de ældre ikke bliver knust økonomisk.
Som vi har sagt, er et prisloft på 2.400 kr. pr. måned for mad på plejehjem mere overkommeligt, når man sidder med en almindelig folkepension.
Og vi bliver også nødt til at hjælpe de ældre, der får udbragt mad.
Der skal også være et loft, og der har vi sagt, at 45 kr. om dagen er et overkommeligt beløb, et beløb, som vi baserer på et almindeligt standardbudget for, hvad det ville koste for de ældre selv at lave maden.
Vi mener ikke, at det skal koste mere for pensionisterne at få bragt maden ud end det, de selv kunne lave den for.
Det er regeringspartierne og Dansk Folkeparti åbenbart uenige med os i.
Nu prøver vi så med det her beslutningsforslag at få et loft over betalingen for at kunne give de svage ældre en sundere, værdigere og bedre hverdag fremover.
Det er ekstra ærgerligt, at regeringspartierne og DF ikke vil stemme for vores forslag, men holder fast i deres meget dårligere forslag, som kun gælder for maden på plejehjemmene, men altså ikke dækker alle de mange tusinde ældre, som får maden leveret, og som også oplever gevaldige stigninger.
Som jeg sagde i et af mine spørgsmål, betaler de f.eks. i Svendborg 1.000 kr. om måneden - 1.080 kr. om måneden for at være præcis - for et varmt måltid mad hver eneste dag; i Greve skal de betale næsten det dobbelte, nemlig 1.980 kr.
Og lur mig, om priserne ikke stiger på udbragt mad i de kommende år, specielt hvis det andet forslag kommer igennem. Her til slut vil jeg bare sige, at jeg er glad for støtten fra Enhedslisten og SF.
Det giver håb om og tro på, at vi virkelig kan skabe nogle fornuftige rammer for vores ældre efter næste valg.